Igra centra San Antonija je nešto čemu težim. Spreman sam za NBA, a Lovernj i Nurkić me čekaju raširenih ruku - ističe bivši centar Mege.

- Prvo što me sada čeka je Letnja liga. Idem tamo da čelnicima Denvera pokažem šta znam, valjda će to biti dovoljno da se izborim za mesto u prvom timu. U svakom slučaju, u džepu imam potpisan ugovor na tri godine - kaže Jokić za „Blic“.

Šta očekuješ od prve sezone u NBA?

- Cilj mi je da, pre svega, popravim svoje telo, da fizički ojačam. Pokušaću da igram svoju igru, ali da se ne lažemo, čeka me sigurno period adaptacije na tamošnji stil. Dodaću ipak i nešto svoje, imam adute u rukavu. Za početak mi je bitno da oni prave planove za mlade igrače, već postoji program za mene.

Jesi li pričao sa Lovernjom i Nurkićem?

- Nekoliko puta smo se dopisivali. Lovernja sam čak sreo i na aerodromu pa smo se lepo ispričali, preneo mi je šta me tamo čeka i na šta ću morati da se naviknem. Jako mi je važno što ću tamo imati nekog ko je bio u Srbiji, ko poznaje naš mentalitet.

Odrastao si gledajući Medžika Džonsona i Hakima Olajdžuvona?

- Da, ali sada mi je uzor Tim Dankan. Najviše bih voleo da igram kao on, eventualno kao Boris Dijao. Cenim i Dirka Novickog, a od svakog pokušavam da skinem neku fintu, potez ili kretnju.

Misliš da možeš do tih visina?

- Iskreno, zašto da ne. Sada ne sigurno, mi smo dve dimenzije, ali verujem u sebe, spreman sam da radim kao nikad u životu i ako budem na tom putu, sve je moguće.

Gde možeš najviše da napreduješ?

- Mogu u svim segmentima, u trčanju, odbrani, snazi, agilnosti. Šut me dobro služi, ali radiću i na njemu. Zahvaljujući Dejanu Milojeviću, imam dobru sezonu za sobom i to mi daje pravi vetar u leđa.

Za kraj, otkud uopšte tolika ljubav ka košarci?

- Moja braća su najviše zaslužna. Išao sa na njihove utakmice, a kada sam dovoljno porastao, počeo sam da igram sa njima basket... U suštini, odmalena košarku shvatam kao igru i to me je dovelo tu gde sam sada. Ali ne želim ovde da se zaustavim! - zaključio je novi član Denvera.